Lauren Boebert

**Lauren Opal Boebert** (19. desember 1986) er en amerikansk politiker, forretningskvinne og våpenaktivist. Hun ble medlem av kongressen i 2021, valgt inn fra Colorado. Fra 2013 til 2022 eide hun Shooters Grill, en restaurant i byen Rifle i Colorado, der ansatte ble oppfordret til å være bevæpnet.

Ved valget i 2020 vant hun overraskende nominasjonen i det republikanske partiet over Scott Tipton i Colorados 3. valgdistrikt, og vant deretter valget. Hun ble gjenvalgt med knapp margin i 2022.

Boebert er ansett for tilhøre ytre høyre i amerikansk politikk. Hun støttet Trumps påstander om at valget i 2020 var stjålet, og har fremmet QAnon konspirasjonsteorier. Hun har markert seg som mot grønn energi, mot bruken av munnbind og vaksiner for å bekjempe Covid-19, mot abort og mot seksualundervisning i skolen.

## Bakgrunn
Boebert ble født i Altamonte Springs i Florida. Familien flyttet til staten Colorado da hun var 12 år, og til Rifle i 2003.  I 2004 fikk hun barn og droppet ut av skolen, men fullførte i 2020 før hun ble valgt inn i parlamentet.

Etter skolen jobbet Boebert hos McDonalds i Rifle, og etter hun giftet seg i 2007 jobbet hun med vedlikehold av oljerørledninger. I 2013 åpnet hun og ektemannen Shooters Grill i Rifle, der de ansatte bar våpen. Hun eide også en restaurant like over gaten for Shooters Grill, og i 2015 åpnet hun Putters restaurant på en golfbane i nærheten. I 2020 protesterte hun mot Covid-stenging av Shooters Grill, og myndighetene stengte restauranten da hun trosset påbudet om å holde stengt.  I 2022 valgte huseier å ikke fornye leiekontrakten, og Shooters Grill ble stengt.

## Politikk
Boebert gjorde seg først bemerket i 2019 da hun konfronterte Beto O’Rourke som ønsket å forby halvautomatiske rifler. I desember 2019 organiserte hun en protestaksjon mot en delstatslov som hjemler at domstolene kan avsi kjennelse om politiet kan beslaglegge våpen hos personer som ansees å representere en trussel.

Før valget i 2020 støttet Donald Trump Boeberts erfarne motkandidat Scott Tipton. Boebert mente Tipton ikke støttet Trump, og at Tipton hadde stemt for et forslag som åpnet for at illegale jordbruksarbeidere kunne få statsborgerskap. Det republikanske partiet nominerte Boebert med 54,6&nbsp;% av stemmene, mens Tipton fikk 45,4&nbsp;%. Boebert ble dermed den første i valgdistriktet siden 1972 som vant over en sittende kandidat. 

Da valget kom vant hun over demokraten Mitsch Bush med 51,27&nbsp;% av stemmene. Hun sluttet seg til blokken ''Freedom Caucus'' i Representantenes hus, og ble medlem av energikomiteen (House Committee on Natural Resources).

I 2022 stilte Boebert til gjenvalg. Hun forsøkte å få sin republikanske motkandidat Don Coram strøket fra valget for å ikke ha samlet nok underskrifter. En aksjonsgruppe støttet av det demokratiske partiet fremmet uriktige påstander om Boebert, og hun vant nominasjonen med ca 66&nbsp;% av stemmene.  I valget ble det svært tett mellom Boebert og demokraten Adam Frisch, og det ble automatisk omtelling. Boebert vant etter å ha fått 546 flere stemmer enn Frisch.

I 2023 ble Boebert skilt. Den 27. desember 2023 sa Boebert at hun ville stille til valg i et nytt distrikt, Colorados 4. distrikt.

I kongresshøringen av Hillary Clinton i 2026 i forbindelse med Epstein-filene valgte Boebert å spørre om "pizzagate", en av QAnons grunnløse konspirasjonsteorier. Clinton kommenterte at "jeg kan ikke tro at du i det hele tatt referer til den." 

## Annet
Boebert har åpent støttet QAnon konspirasjonsteorier, og spurte i et møte 15. mars 2021 når Hillary Clinton ville bli arrestert. Hun nektet å bruke munnbind og ta vaksine mot covid-19, og fikk en bot på 500 dollar av etikkomiteen i representantens hus. 

I september 2021 kalte Boebert representanten Ilhan Omar for terrorist og «æresmedlem i Hamas».

I 2021 sendte hun ut julekort på X med seg og sine fire, mindreårige sønner med automatvåpen foran et juletre.

I september 2023 ble Boebert bortvist fra en oppføring av musikalen *[[Beetlejuice]]*, for å ha ''vapet'', sunget og brukt telefonen til å ta opp fra forestillingen. Boebert bekreftet at hun sang med og hadde det hyggelig, men hevdet først at hun ikke hadde brukt elektroniske sigaretter. Dette gikk hun tilbake på etter at opptak fra teaterets overvåkingskameraer ble publisert i media.

## Referanser